**ПОСТУПАК ПРУЖАЊА УСЛУГА**

Градска управа за саобраћај и путеве решава у управном поступку у првом степену о правима и обавезама физичких и правних лица у управним стварима из надлежности Градске управе за саобраћај и путеве. Странка може поднети захтев у писаној форми путем Писарнице на адреси: Нови Сад, Трг слободе 1, шалтер 12.

Градска управа за саобраћај и путеве је дужна да поводом поднетог захтева утврди све одлучне чињенице и околности које су од значаја за доношење решења, као и да странкама омогући да остваре и заштите своја права и правне интересе.

На основу одлучних чињеница утврђених у поступку, Градска управа за саобраћај и путеве у законом утврђеним роковима је обавезна да донесе решење у управној ствари која је предмет поступка. Против решења Градске управе за саобраћај и путеве којим је одлучено о захтеву, странка може да поднесе жалбу у року од 15 дана од дана достављања решења, Градском већу Града Новог Сада. Жалба се таксира са 440,00 динара административне таксе и уплаћује на рачун број 840-742241843-03, Градске административне таксе, са позивом на број 20-511. Жалба се предаје на Писарници, Трг слободе број 1, Нови Сад, шалтери 12 и 14.

Када Градска управа за саобраћај и путеве, утврди да је жалба благовремена, допуштена и изјављена од стране овлашћеног лица, као и да је основана, може ствар решити другачије и новим решењем заменити решење против којег је изјављена жалба. Против новог решења странка може изјавити жалбу.

Уколико Градска управа за саобраћај и путеве не одбаци жалбу, зато што је недопуштена, неблаговремена, или изјављена од стране неовлашћеног лица, нити донесе ново решење којим замењује побијано решење, дужна је да без одлагања а најкасније у року од петнаест дана од дана пријема жалбе да пошаље жалбу заједно са списима предмета другостепеном органу, односно Градском већу Града Новог Сада на даље поступање. Градска управа за саобраћај и путеве је дужна да донесе решење у року предвиђеном Законом о општем управном поступку. Ако у том року не донесе или не достави решење странци, странка може изјавити жалбу као да је њен захтев одбијен.

Обрасци захтева из надлежности Градске управе за саобраћај и путеве који садрже списак неопходних исправа и доказа ради остваривања права подносиоца захтева, могу се преузети са званичне интернет презентације Града Новог Сада, у делу: Градска управа - Документи градских управа - Документи Градске управе за саобраћај и путеве. Такође, на исти начин се могу преузети и Упутство министарства државне управе и локалне самоуправе од 03. јуна 2016. године са Образцем 1 и Образцем 2, листа овлашћених лица за решавање управних поступака, као и лица који предузимају правне радње до доношења решења у управном поступку из делокруга Градске управе саобраћај и путеве, и објашњење поступка пружања услуга.